b'\n_START_ARTICLE_\nSavon Suunta\n_START_PARAGRAPH_\nSavon Suunta oli Kuopiossa vuosina 1934\xe2\x80\x931939 ilmestynyt Is\xc3\xa4nmaallisen kansanliikkeen sanomalehti. Sen kantava voima oli p\xc3\xa4\xc3\xa4toimittaja Arne Somersalo. H\xc3\xa4nen aloitteestaan Savon Suunnan rinnalla julkaistiin Natsi-Saksasta lainatun kopfblatt-periaatteen mukaisesti useita IKL:n maakuntalehti\xc3\xa4.\n_START_SECTION_\nSavon Suunnan yhti\xc3\xb6t ja lehtiperhe\n_START_PARAGRAPH_\nIKL:n p\xc3\xa4\xc3\xa4lehden Ajan Suunnan kustannusyhti\xc3\xb6 Kansan Sanan Oy ryhtyi julkaisemaan Savon Suuntaa puolueen paikallisj\xc3\xa4rjest\xc3\xb6n aloitteesta. Syksyll\xc3\xa4 1935 sen julkaisuyhti\xc3\xb6ksi perustettiin paikallisin voimin Oy Savon Suunta, joka vuonna 1937 muutettiin Yhtyneet Lehdet Oy:ksi. Vuonna 1937 hankittiin my\xc3\xb6s oma kirjapaino, jota varten perustettiin erillinen yhti\xc3\xb6 nimelt\xc3\xa4 Yhtyneiden Lehtien Kirjapaino Oy. Oy Savon Suunnan alkup\xc3\xa4\xc3\xa4oman merkitsiv\xc3\xa4t IKL:\xc3\xa4\xc3\xa4 l\xc3\xa4hell\xc3\xa4 olleen Pieks\xc3\xa4m\xc3\xa4ki-lehden julkaisuyhti\xc3\xb6, mets\xc3\xa4nhoitaja Osmo Karikoski ja lehtori Hannes Kinnunen. Kirjapainoyhti\xc3\xb6n osakkeenomistajina oli etup\xc3\xa4\xc3\xa4ss\xc3\xa4 yksityishenkil\xc3\xb6it\xc3\xa4, joista valtaosan muodostivat johtajat ja akateemiset. Lehtiyhti\xc3\xb6n johtokunnan puheenjohtajina toimivat IKL:n piirijohtajat J. B. Rauramo (1935\xe2\x80\x931937) ja Hannes Kinnunen (1937\xe2\x80\x931939), joka oli my\xc3\xb6s kirjapainoyhti\xc3\xb6n johtokunnan puheenjohtaja. Lehtiyhti\xc3\xb6n taloudenhoidosta vastasivat ensin Eero Pitk\xc3\xa4nen ja h\xc3\xa4nen j\xc3\xa4lkeens\xc3\xa4 Aarne Hiltunen. Vuonna 1937 taloudenhoitajaksi tuli E. O. J. Wirilander, jonka haltuun joutui vuoden 1939 osakep\xc3\xa4\xc3\xa4oman korotuksessa kaksi kolmasosaa kirjapainon osakekannasta. Samalla kirjapainoyhti\xc3\xb6st\xc3\xa4 tuli lehtiyhti\xc3\xb6n p\xc3\xa4\xc3\xa4omistaja._NEWLINE_Lehden p\xc3\xa4\xc3\xa4toimittajana oli ensin IKL:n piirijohtaja Eelis Pekonen. Vuonna 1935 sen palstoilla alkoi vaikuttaa Arne Somersalo, josta tuli p\xc3\xa4\xc3\xa4toimittaja vuoden 1936 alussa. Somersalo toi mukanaan Natsi-Saksassa n\xc3\xa4kem\xc3\xa4ns\xc3\xa4 kopfblatt-menetelm\xc3\xa4n, jonka mukaan samaa lehte\xc3\xa4 toimitettiin erinimisin\xc3\xa4 rinnakkaispainoksina paikallisuutisilla t\xc3\xa4ydennettyn\xc3\xa4. Kokoomuslaisten lehtien lopetettua IKL:n n\xc3\xa4kemysten my\xc3\xb6t\xc3\xa4ilemisen puolue tarvitsi maakuntalehti\xc3\xa4, joiden julkaisemista varten Kuopio oli liikenteellisesti edullinen keskuspaikka. Vuonna 1936 kolmasosa IKL:n lehdist\xc3\xa4 oli Oy Savon Suunnan kustantamia ja Somersalon Kuopiossa toimittamia._NEWLINE_Kerran viikossa j\xc3\xa4rjest\xc3\xb6lehten\xc3\xa4 ilmestynyt Savon Suunta muutettiin kaksip\xc3\xa4iv\xc3\xa4iseksi vuoden 1935 alussa. Vuoden 1936 alussa siit\xc3\xa4 tuli kolmip\xc3\xa4iv\xc3\xa4inen ja samalla ryhdyttiin julkaisemaan my\xc3\xb6s Mikkeli-nimist\xc3\xa4 lehte\xc3\xa4. Saman vuoden maaliskuussa niiden rinnalle tuli Keski-Suomen Suunta ja Savonlinna sek\xc3\xa4 loppuvuodesta Kainuun Suunta ja Pohjois-Karjala. Yhti\xc3\xb6n seitsem\xc3\xa4nneksi lehdeksi perustettiin syksyll\xc3\xa4 1938 Lahtea ja Heinolaa varten It\xc3\xa4-H\xc3\xa4m\xc3\xa4l\xc3\xa4inen. Vuoden 1939 eduskuntavaalien aikana alettiin viel\xc3\xa4 julkaista Suomen Suuntaa ja Oulun seutua varten tarkoitettua Pohjolan Suuntaa. Lokakuun alusta 1939 Savonlinna ja Suomen Suunta p\xc3\xa4\xc3\xa4tettiin lakkauttaa ja muut lehdet Pohjois-Karjalaa lukuun ottamatta muutettiin kuudesti viikossa ilmestyviksi.\n_START_SECTION_\nToimitus, lehden linja ja sis\xc3\xa4lt\xc3\xb6\n_START_PARAGRAPH_\nVuosina 1934\xe2\x80\x931935 lehdell\xc3\xa4 oli toimitusneuvosto, johon kuuluivat pastori Elias Simojoki, IKL:n paikallisyhdistyksen puheenjohtaja rehtori Ky\xc3\xb6sti Kauppinen, silloinen piirijohtaja J. B. Rauramo sek\xc3\xa4 puolueen paikalliset kannattajat L. K. Soini ja U. Sorsamo. Savon Suunta oli tuolloin j\xc3\xa4rjest\xc3\xb6ty\xc3\xb6n tukena ilmestynyt propagandalehti, joka sis\xc3\xa4lsi etup\xc3\xa4\xc3\xa4ss\xc3\xa4 poliittisia artikkeleita. Varsinaisen sanomalehden siit\xc3\xa4 teki p\xc3\xa4\xc3\xa4toimittaja Arne Somersalo, entinen aktiiviupseeri, joka oli taistellut Saksan armeijassa vuoteen 1918 saakka ja palvellut Suomen armeijaa vuoteen 1926. H\xc3\xa4n oli my\xc3\xb6s entinen lapuanliikkeen Ajan Sanan ja IKL:n Ajan Suunnan p\xc3\xa4\xc3\xa4toimittaja sek\xc3\xa4 puolueen kansanedustaja vuosina 1933\xe2\x80\x931936. Somersalo oli tavattoman ty\xc3\xb6teli\xc3\xa4s ja uhrasi kaiken aikansa lehti\xc3\xa4\xc3\xa4n varten, jopa niin ett\xc3\xa4 niit\xc3\xa4 voitiin pit\xc3\xa4\xc3\xa4 \xe2\x80\x9dyhden miehen yrityksen\xc3\xa4\xe2\x80\x9d. P\xc3\xa4\xc3\xa4toimittajan lis\xc3\xa4ksi lehdess\xc3\xa4 oli toimitussihteerin\xc3\xa4 ensin Seppo Kaila ja vuodesta 1937 l\xc3\xa4htien Elsa Kein\xc3\xa4nen sek\xc3\xa4 toimittajana vuodesta 1937 Kaisa Kallio. Rinnakkaispainoksilla oli muutamia omia toimittajia ja niiden tekemiseen osallistuivat my\xc3\xb6s piirij\xc3\xa4rjest\xc3\xb6jen johtajat._NEWLINE_Savon Suunta oli jyrkk\xc3\xa4 poliittinen puoluelehti, jonka tavoitteena oli IKL:n ohjelman mukaisen voimakkaan ja yhten\xc3\xa4isen Suur-Suomen luominen. Se kannatti avoimesti diktatuuria ja oli antisemitistinen ja saksalaismielinen sek\xc3\xa4 puritaanisen kulttuurivihamielinen ja parlamentarismin vastainen. Somersalo meni puoluej\xc3\xa4rjestelm\xc3\xa4n arvostelussaan niin pitk\xc3\xa4lle, ett\xc3\xa4 jopa puoluej\xc3\xa4rjest\xc3\xb6 tuomitsi h\xc3\xa4nen n\xc3\xa4kemyksens\xc3\xa4._NEWLINE_Lehden sis\xc3\xa4lt\xc3\xb6 monipuolistui ja muuttui tavallisen sanomalehden kaltaiseksi vuonna 1936. Oman kirjapainon hankkimisen j\xc3\xa4lkeen lehti laajeni kuusipalstaisesta seitsem\xc3\xa4npalstaiseksi ja nelisivuisesta kuusi- tai kahdeksansivuiseksi. Samalla alettiin julkaista runsaasti my\xc3\xb6s kuvia. P\xc3\xa4\xc3\xa4kirjoitukset k\xc3\xa4sitteliv\xc3\xa4t poikkeuksellisen paljon puoluepolitiikkaa ja ulkomaiden tapahtumia seurattiin tavallista enemm\xc3\xa4n l\xc3\xa4hinn\xc3\xa4 Saksan n\xc3\xa4kemyksi\xc3\xa4 my\xc3\xb6t\xc3\xa4illen. Uutisaineistoa saatiin Suomen tietotoimistolta.\n_START_SECTION_\nKirjapaino ja talous\n_START_PARAGRAPH_\nSavon Suunta ja sen rinnakkaislehdet painettiin aluksi Kuopion Kansallisessa kirjapainossa. Lehtiperhett\xc3\xa4 varten tarvittiin kipe\xc3\xa4sti oma kirjapaino, joka saatiin toimintaan kes\xc3\xa4ll\xc3\xa4 1937. Se k\xc3\xa4sitti kaksi latomakonetta ja k\xc3\xa4ytetyn laakapainokoneen. Seitsem\xc3\xa4n lehte\xc3\xa4 oli kuitenkin liikaa kirjapainon kapasiteetille ja niiden painaminen kesti niin kauan, etteiv\xc3\xa4t kaikki ehtineet junilleen. Uusi latomakone ja ajanmukaisempi painokone saatiin syksyll\xc3\xa4 1939._NEWLINE_Kuopion Suunta-lehtien yhteinen levikki oli tilaustulojen mukaan laskettuna enimmill\xc3\xa4\xc3\xa4n 3\xc2\xa0390 kappaletta vuonna 1937. Vuoteen 1939 menness\xc3\xa4 se laski mit\xc3\xa4tt\xc3\xb6m\xc3\xa4\xc3\xa4n 300 kappaleeseen. Lehtien yhteispainos oli kuitenkin paljon suurempi, muistitiedon mukaan 10\xc2\xa0000 kappaleen paikkeilla, sill\xc3\xa4 niit\xc3\xa4 jaettiin ilmaiseksi tai ne tulivat lukijoilleen j\xc3\xa4senetuna. Osa kopfblatt-ideasta oli hankkia ilmoituksia julkaisemalla ne laajan levikkialueen kaikissa lehdiss\xc3\xa4, ja lehtiyhti\xc3\xb6ll\xc3\xa4 olikin suhteellisen suuret ilmoitustulot. Vuonna 1938 ne muodostivat per\xc3\xa4ti 80\xc2\xa0% sen tuloista. Kokonaisuutena Oy Savon Suunta ja Yhtyneet Lehdet Oy tuottivat kuitenkin huomattavaa tappiota, ja nelj\xc3\xa4n vuoden aikana yhti\xc3\xb6lle kertyi velkaa noin miljoona markkaa. Lehti- ja kirjapainoyhti\xc3\xb6t eiv\xc3\xa4t tiett\xc3\xa4v\xc3\xa4sti saaneet avustuksia puolueelta, ja niiden talous perustui melko suuren osakep\xc3\xa4\xc3\xa4oman varaan. Vuonna 1939 tappiot olivat kuitenkin jo kolminkertaiset verrattuna omiin p\xc3\xa4\xc3\xa4omiin, ja lehtiyhti\xc3\xb6 oli konkurssikyps\xc3\xa4.\n_START_SECTION_\nLehden loppu ja sen merkitys\n_START_PARAGRAPH_\nIKL:n toiminta ja sen lehdet yritettiin lakkauttaa vuoden 1938 lopussa, mutta Helsingin raastuvanoikeus ei vahvistanut sis\xc3\xa4ministeri Urho Kekkosen p\xc3\xa4\xc3\xa4t\xc3\xb6st\xc3\xa4. Puolueen kannatus oli kuitenkin jo laskussa ja vuoden 1939 eduskuntavaaleissa se k\xc3\xa4rsi suuren vaalitappion. Kuopion Suunta-lehdet muutettiin talvisodan edell\xc3\xa4 kolmip\xc3\xa4iv\xc3\xa4isiksi Yhtyneiksi Lehdiksi, jolloin ne olivat sis\xc3\xa4ll\xc3\xb6lt\xc3\xa4\xc3\xa4n t\xc3\xa4ysin samanlaiset. Lehtien toimittamisesta l\xc3\xa4hes yksin vastanneen Somersalon l\xc3\xa4hdetty\xc3\xa4 sotaan ne kokivat luonnollisen kuoleman. Toinen yrityksen kantavista voimista, johtokunnan puheenjohtaja Hannes Kinnunen kaatui talvisodan ensimm\xc3\xa4isin\xc3\xa4 p\xc3\xa4ivin\xc3\xa4._NEWLINE_Savon Suunta rinnakkaislehtineen on poikkeuksellinen esimerkki kopfblatt-periaatteen toteuttamisesta Suomessa. Lehtien vaikutus lienee pienen tilauslevikin takia j\xc3\xa4\xc3\xa4nyt v\xc3\xa4h\xc3\xa4iseksi. Niiden julkaisemisen loputtua talvisotaan kirjapainoyhti\xc3\xb6 jatkoi toimintaansa 1960-luvun alkuun saakka. Historian ironiaa on, ett\xc3\xa4 jatkosodan j\xc3\xa4lkeen juuri siell\xc3\xa4 alettiin painaa kansandemokraattien uutta lehte\xc3\xa4 Kansan Sanaa.'